Lars Barfoed (KF), 2008-04-16:
Jeg mener sådan set, at de største problemer, vi har i den retning i det her samfund, skyldes, at den offentlige sektor i alt for høj grad er indrettet efter socialdemokratiske principper, at de offentlige udgifter har fået lov til at stige og stige, og at alle har fået del i overførselsindkomster og offentlige ydelser.
Ingen tør tale om at prioritere, ingen tør sige nej, ingen tør tale om brugerbetaling, ingen tør overhovedet tage fat på det at prioritere.
Den socialdemokratiske tankegang er jo, at alle skal have del i de offentlige ydelser, og at det alt sammen skal være gratis.
Det er der bare ikke råd til, og det går ud over de svageste. Så jeg mener, at sådan nogle tilfælde er udtryk for, at Socialdemokratiet har haft for stor indflydelse på at opbygge den offentlige sektor gennem mange år, og det er det, vi i Det Konservative Folkeparti gerne vil gøre noget ved.
Der skal prioriteres skarpere og mere, så der bliver bedre råd til at gøre noget for de svageste i samfundet, og så må det være en dyd og en pligt for andre, som kan klare sig selv, også at klare sig selv.
Så skal de til gengæld også betale noget mindre i skat.
Det er da klart, at uanset hvad et flertal i Europaudvalget måtte blive enige om at mene, kan man jo ikke vide, hvordan finanslovforhandlingerne falder ud, og det kan så være, at det ikke kan lade sig gøre.
Det, jeg bare sådan rimelig åbent gør opmærksom på, er, at det var en fejl fra Det Konservative Folkepartis side, at vi ikke var opmærksomme på den aftale, der var indgået i Europaudvalget.
Derfor siger jeg sådan set rimelig åbent, at det stadig væk er vores holdning, at der i 2009 bør afsættes midler af samme størrelsesorden, for det har vi givet tilsagn om.
Jeg kan jo ikke vide, hvordan finanslovforhandlingerne for 2009 forløber, men det er vores holdning, for vi står ved det politiske tilsagn, vi har givet i Europaudvalget.
Det er vores mening, at man bør fortsætte med at give de penge.
Det har vi skrevet under på.
Der er ikke tale om at finde sig i noget eller ikke finde sig i noget.
Det var det, vi kunne blive enige om under finanslovforhandlingerne.
Det er jo også sådan, at der er et uændret beløb til den aktivitet i år, og så skal vi forhandle finanslov for 2009 på et tidspunkt, og Det Konservative Folkepartis holdning er, at der skal det beløb være uændret for 2009 og tilsvarende for 2010, for vi har jo netop sagt i Folketingets Europaudvalg, at det er vores holdning.
Men der er ikke tale om, at vi har ladet os presse til at gå fra noget.
Jeg har sagt, og jeg mener egentlig rimelig åbent, at vi ikke var opmærksomme på, at der var den forståelse, det burde vi have været.
Men vi var altså ikke opmærksomme på, at der var den forståelse i Europaudvalget, og sådan er det.
Jeg kan sige til hr. Morten Helveg Petersen, at han ikke behøver at gøre sig ulejlighed med at gøre mig opmærksom på ændringsforslaget, jeg kender det godt.
Men jeg stemmer imod det, fordi regeringen og Dansk Folkeparti har indgået en aftale om, at finansloven kommer til at se sådan ud, at der i år er et uændret beløb, og at der ikke er afsat noget i overslagsårene.
Det må vi så forhandle om, når vi skal forhandle finansloven for 2009.